Folketing
2010-04-19

Der er jo ingen tvivl om, at der er kritiske høringssvar. Det ville jo også være underligt, hvis der til et fremsat lovforslag i Folketinget udelukkende var positive høringssvar. Det tror jeg aldrig at jeg har oplevet, uanset hvem der kom med det pågældende forslag. Jeg synes jo også, at man fra venstrefløjens side må anerkende, at mange af de høringssvar, der er, rent faktisk siger, at det er positivt, at man nu kigger på at afbureaukratisere. I nogle af høringssvarene fra de forskellige foreninger står der, at de sådan set selv har været med i arbejdet med at afbureaukratisere. Så kan der være nogle enkelte elementer, som de er enige eller uenige i. Det kan være noget på handicapområdet, eller det kan være noget på ældreområdet, hvor de gerne havde set, at det var lidt anderledes, og hvor de gerne havde set, at en eller anden regel ikke lige blev afskaffet.